496.03 REGOLAMENTI DWAR APPLIKAZZJONIJIET U FORMULI OĦRA L-AVVIŻ LEGALI 160 tal-2010. L-AVVIŻ LEGALI 160 tal-2010. 1. Titolu. It-titolu ta’ dawn ir-regolamenti hu r-Regolamenti dwar Applikazzjonijiet u Formoli Oħra. Tifsir. 2. F’dawn ir-regolamenti, sakemm ir-rabta tal-kliem ma teħtieġx xort’oħra: "l-Att " tfisser l-Att dwar il-Libertà tal-Informazzjoni u l-kliem u l-espressjonijiet li huma wkoll użati fl-Att għandu jkollhom l-istess tifsira mogħtija lilhom fl-Att; Kap. 496. Kap. 496. "formola tal-applikazzjoni " tfisser il-formola fl-Ewwel Skeda; "formoli ta’ tweġiba " tfisser il-formoli fit-Tieni Skeda; u " talba unika " tfisser talba għal dokument wieħed jew talba għal informazzjoni speċifika jew relatata mill-qrib. 3. Provvediment ta’ informazzjoni indikata fil-formoli tal-applikazzjoni. L-applikanti għandhom jipprovdu lill-awtoritajiet pubbliċi bl-informazzjoni indikata fil-formola tal-applikazzjoni fl-Ewwel Skeda fir-rigward ta’ kull talba magħmula skont l-Att. 4. Formola tal-applikazzjoni separata għal kull talba. L-applikanti għandhom jimlew formola tal-applikazzjoni separata għal kull talba individwali. 5. Provvediment ta’ assistenza mill-awtoritajiet pubbliċi. L-awtoritajiet pubbliċi għandhom jagħmlu disponibbli għal pubbliku l-formoli tal-applikazzjoni fil-fond tagħhom u online fuq is-sit elettroniku tagħhom, u għandhom jassistu lill-applikanti biex jimlew il-formoli tal-applikazzjoni u biex jipprovdu l-informazzjoni meħtieġa kif neċessarju. 6. Notifika u komunikazzjonijiet mill-awtoritajiet pubbliċi. L-awtoritajiet pubbliċi għandhom jinnotifikaw u jikkomunikaw deċiżjonijiet lill-applikanti permezz, fejn prattikabbli, tal-formola tat-tweġiba pertinenti fit-Tieni Skeda: Iżda, fejn ma tkunx tista’ tintuża l-formola tat-tweġiba tat-Tieni Skeda, l-awtoritajiet pubbliċi għandom madankollu jipprovdu tweġiba bil-miktub, u għandhom ifakkru lill-applikanti bid-drittijiet tagħhom li joħorġu mill-Att, b’mod partikolari d-dritt li jressqu ilment skont il-proċedura interna dwar l-ilmenti tal-awtorità pubblika u d-dritt li jressqu ilment jew li jfitxxu li ssir investigazzjoni u rikonsiderazzjoni mill-Kummissarju għall-Informazzjoni u l-Protezzjoni tad-Data: Iżda wkoll, l-awtoritajiet pubbliċi għandhom jinfurmaw lill-applikanti, fejn applikabbli, bir-rati jew il-ħlas applikabbli għat-talba tagħhom skont kif ikun il-każ.